ET Euroopa Liidu Teataja C 108/14

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 108/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„TERRE AURUNCHE”

EÜ nr: IT-PDO-005-0571-21.11.2006

KGT ( ) KPN ( X )

1. Nimetus:

„Terre Aurunche”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.5. Õlid ja rasvad

3.2. Toote kirjeldus, mida punktis 1 esitatud nimetus tähistab:

Ekstra neitsioliiviõli „Terre Aurunche” valmistamiseks kasutatakse järgmisi kohalikku sorti oliive:

a) „Sessana”, vähemalt 70 % ulatuses;

b) „Corniola”, „Itrana” ja „Tenacella” vähemalt 30 % ulatuses.

„Sessana” on tootmispiirkonna algne sort (nimi tuleneb linnakese Sessa Aurunca nimest, mida kasutatakse laiemas tähenduses kogu tootmispiirkonna puhul), teised sordid pärinevad naaberterritooriumitelt, ka need kujutavad endast olulist kohalikku pärandit ning on aja jooksul muutunud pärismaisteks sortideks.

Ekstra neitsioliiviõlil „Terre Aurunche” on turule laskmisel järgmised füüsikalised, keemilised ja organoleptilised omadused.

Värvus: õlgkollasest kuni rohkem või vähem sügavama roheliseni.

Organoleptilised omadused: Kriteerium Mediaan (2) Defektid 0 Oliivimaitse 3–7 Mõru 3–7 Terav 3–7 Artišokk 2–4 Mandel 1–3

Toode on järgmiste keemiliste ja füüsikaliste omadustega: happesuse % : kuni 0,60 või sellega võrdne; peroksiidarv (mEq O2/kg) : kuni 13 või sellega võrdne; neeldumistegur UV K232 : kuni 2,10 või sellega võrdne; polüfenoolide sisaldus : üle 130 mg/kg või sellega võrdne.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Ekstra neitsioliiviõli „Terre Aurunche” tootmiseks kasutatavad oliivid peavad olema kasvatatud, toodetud ja jahvatatud üksnes punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Ekstra neitsioliiviõli „Terre Aurunche” tuleb anda tootmisse keraamilises glasuuritud anumas, klaasnõus, plekkpurgis või üheannuselises pakendis.

Õli võib pakendada ka väljaspool geograafilist tootmispiirkonda, kui seda tehakse 20 päeva jooksul pärast kuupäeva, mil kontrolliasutus on keemiliste, füüsikaliste ja organoleptiliste omaduste kontrolli tulemused teatavaks teinud. Nii tagatakse lõpptarbija jaoks, et õli „Terre Aurunche” omadused, eelkõige õlile iseloomulik artišoki- ja mandlinüanss säilivad ka õli transportimisel.

3.7. Erieeskirjad märgistamise kohta:

Pakendil peab olema märgis, millel on järgmised tähistused: kaitstud päritolunimetus „Terre Aurunche”, mis peab olema märgisel kooskõlas kehtivatele märgistust käsitlevatele õigusaktidele selgelt ja kustumatult, märgise värviga selges kontrastis olevas värvigammas ning olema selgelt eristatav muudest märgisel olevatest tähistustest; ringikujuline logo, millel on nimetus ja keskosas sillakujutis ning taustaks Aurunca piirkonna maastiku iseloomulikud elemendid – meri, mäed ja päike. Kaitstud päritolunimetusele „Terre Aurunche” on keelatud lisada mis tahes täiendavaid tähistusi nagu tipo (liik), gusto (maitse), uso (kasutus), selezionato (valikkorje), scelto (valikviljad) jms. Samuti on keelatud kasutada tähistusi, mis viitavad mõnele muule geograafilisele alale kui spetsifikaadis ette nähtud. Ettevõtjate, omanike ja valduste nimed, ärinimed ega kaubamärgid ei tohi olla toodet kiitva iseloomuga ega tarbijat eksitada. Märgisel peab olema toote kasvatanud või pakendanud ettevõtte nimi, ärinimi ja aadress ning tootmisaasta. Lubatud on kasutada tähistusi, milles osutatakse, et õli saamiseks on kasutatud mahe- või integreeritud tootmist.

Logo:

4. Geograafilise piirkonna täpne määratlus:

Oliivide tootmispiirkond ja kaitstud päritolunimetusega ekstra neitsioliiviõli „Terre Aurunche” pakendamispiirkond hõlmab tervikuna Caserta provintsi järgmisi kommuune: Caianello, Carinola, Cellole, Conca della Campania, Falciano del Massico, Francolise, Galluccio, Marzano Appio, Mignano Monte Lungo, Mondragone, Rocca D’Evandro, Roccamonfina, San Pietro Infine, Sessa Aurunca, Sparanise, Teano, Tora ja Piccilli.

5. Seos geograafilise piirkonnaga:

5.1. Geograafilise piirkonna eripära:

Ekstra neitsioliiviõli „Terre Aurunche” geograafiline tootmispiirkond vastab alale, mida on mitme geoloogilise ajastu jooksul mõjutanud Roccamonfina vulkaani pursetega kaasnenud laava vool ja vulkaanilised sademed. See on kõige ulatuslikum vulkaanilise tegevuse jälgedega piirkond Euroopas. Tänu nendele tingimustele on kujunenud siin välja enam-vähem ühtne põllumajanduslik aluspõhi. Lisaks on siinsetel aladel kasvatatud alati sorti „Sessena”.

Osutatud põhjustel otsustati kaitstud päritolunimetusega ekstra neitsioliiviõli „Terre Aurunche” tootmispiirkond piiritleda nende aladega, mis jäid Roccamonfina vulkaani purske mõjupiirkonda ja kus praegu kasvatatakse enamjaolt sorti „Sessena”.

Geograafilises tootmispiirkonnas on Vahemere piirkonnale iseloomulik poolkuiv soe kliima, mille puhul sademed on koondunud sügistalvisele perioodile. Kevadsuvise perioodi temperatuurivahemik peamistel oliivikasvatusaladel on võrdlemisi suur – päevased temperatuurid on kõrged, sest läände ja edelasse jääv Türreeni meri soodustab soojade ja kuivade ilmade kujunemist ning piirkonna mäemassiivid (Matese massiiv idas ja Mainarde mäeahelik kirdes) muudavad ööd jahedaks.

Geomorfoloogiline struktuur põhineb nüüdseks kustunud Roccamonfina vulkaanilisel massiivil, mis on mõjutanud otsustavalt kohaliku pinnase kujunemist, kuna kõik haritav maa, eelkõige see, mis asub mäenõlvadel, on tekkinud pleistotseeni ajastul vulkaanist välja voolanud ja õhku paiskunud püroklastiliste pilvede tulemusel tekkinud setetele.

Sort „Sessana” on kogu kaitstud päritolunimetusega õli „Terre Aurunche” tootmispiirkonnas väga levinud. Sorti esineb ka piiriäärsetel aladel, kuid vähemas ulatuses. Sordi eriline kuju – taim kasvab kõrgusesse, kui seda lastakse vabalt kasvada ega lõigata mõistlikule kõrgusele – on kohalikule piirkonnale väga iseloomulik. Sort „Sessana” on täielikult juurdunud kohalikku piirkonda – nimigi on tuletatud tootmispiirkonna kõige suurema kommuuni Sessa Aurunca nimest.

Tootmispiirkonna pinnase eripära ja sordi „Sessana” omavaheline seos muudab kaitstud päritolunimetusega õli „Terre Aurunche” tootmispiirkonnale väga iseloomulikuks.

Lisaks viljade morfoloogilistele omadustele (lühike ja mitte ülemäära väljaarenenud vars) on nende kasvatamine ja eelkõige korjeviisid kohalikust eripärast tugevasti mõjutatud. Mehhaniseeritud korjest ei piisa kõigi viljade kättesaamiseks ja seepärast on käsitsi korje veel tänapäevalgi ainuke tõhus meetod, mis aitab tagada olulise koguse kättesaamist. Tänu sellisele metoodikale korjatakse tänapäeval nii nagu ka vanasti viljad puult täiesti tervetena ja väärtusliku õli tootmiseks optimaalses valmidusastmes.

5.2. Toote eripära:

Ekstra neitsioliiviõli „Terre Aurunche” on toodetud üksnes kohalikust sordist ja see on piirkonna jaoks, kus kasvatatakse peamiselt sorti „Sessena”, äärmiselt iseloomulik.

Ekstra neitsioliiviõlis „Terre Aurunche” on tunda puhast puuviljalist lõhna, milles esineb teravaid artišokinoote; maitses on tunda mõrud ja teravad toonid ning kõike seda tasakaalustab mõnikord veidi magus mandli alatoon.

Ekstra neitsioliiviõli „Terre Aurunche” sisaldab ühtlasi märkimisväärselt polüfenoole.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Õlile kaitstud päritolunimetuse „Terre Aurunche” andmine põhineb ekstra neitsioliiviõli erilistel organoleptilistel omadustel, mis tulenevad üheselt õli tootmiseks kasutatud oliivisortide (milles domineerib sort „Sessena”) koostisest.

Need kahtlemata iseloomulikud omadused tulenevad asjaolust, et tootmispiirkonnas on mahe kliima, kuid jahedad ööd, vulkaaniline pinnas, milles on rohkesti kvaliteetsete oliivide ja oliiviõli tootmiseks vajalikke makro- ja mikroelemente.

Kuna pinnas on kujunenud pleistotseeni ajastul vulkaanist Roccamonfina välja pursanud laava ja püroklastiliste osakeste settimise tagajärjel, on selles väga palju kõiki selliseid makroelemente, mis on põllumajanduse seisukohalt väga olulised. Lisaks on pinnases ka mõõdukalt mikroelemente – eelkõige mangaani (käivitab paljusid ensüümprotsesse ja biokeemilisi protsesse, olles eelkõige otsustava tähtsusega paljude vitamiinide ja klorofülli tekkel), magneesiumit (peamine element molekulide ja klorofülli tekkeks) ja tsinki (aitab taimel omastada paremini taime rakutegevust pikendavaid lämmastikväetisi ja mõjutab eelkõige sorti „Sessana” kuuluvate taimede eripära –, mille tõttu on määratletud geograafilise piirkonna mullastik sordi „Sessana” kasvatamiseks eriti kohane.

Tänu kliima eripärale on kõnealusest sordist toodetud õlis ka palju polüfenoole. On üldteada, et polüfenoolide rohkus oliiviõlis on aktiivse fotosünteesi ja proteiinide sünteesi tulemus. Seetõttu muudavad sordi „Sessana” kasvatusala pinnases peamiselt esindatud mikroelemendid kõnealuse sordi kõikidest Caserta provintsi kasvatuspiirkonna sortidest kõige polüfenoolirikkamaks.

Seega on väga olulised piirkonna vulkaanilised mullad, mis toetavad paljusid ensüümprotsesse ja biokeemilisi protsesse, ning mahedad kliimatingimused, tänu millele on oliiviõlile „Terre Aurunche” iseloomulik oluline mandlinüanss koos vähem või rohkem intensiivsete puuviljaliste nootide ning artišoki aroomiga.

Viide spetsifikaadi avaldamisele:

(määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Terre Aurunche” tunnustamise ettepaneku 10. novembri 2005. aasta Itaalia Vabariigi Teatajas nr 262. Spetsifikaadi terviktekst on kättesaadav järgmisel veebisaidil:

http://www.politicheagricole.it/NR/rdonlyres/effxw73rcqyj2ryznmuh4o5v73xohpkny4vbs24ahrlrme3azxlp6emsla57qsp7oulbjz6pvz4p4ipskxcvkmt53pe/20061110_Disciplinare_esameUE_Terre_Aurunche.pdf või

minnes otse põllumajandusministeeriumi veebilehele (http://www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all′esame dell′UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.

(2) CVr % vähemalt 20 või sellega võrdne.